李东阳
三寿图歌监察御史祁门谢廷献得南极图寓归为父封君寿请为长句时其伯叔父皆在焉
何人妙作南极图，极星晃耀当南狐。化为老人长骨颅，翩然凌空一鹤孤。刚风为举云为扶，俯视六合皆泥涂。下有二翁仪貌都，仰天翘首若有呼。仙凡异路心则孚，颇觉殊相非庸夫。茫茫尘海难乘桴，谁更有人如此夫。新安谢氏黄绮徒，伯年七十颜不枯。绣袍白简高帽乌，如星有芒鹤有雏。封章帝降来江湖，李也与翁同范模。布衣韦带相萧疏，禀形钟气非二初。情深不间尔与吾，此图此景世岂无。持以髣髴犹其粗，郎君得此踰瑶玞。身立玉阶入金铺，南飞一曲酒满酤。恨不举翼如轻凫，当筵索笔徵诗逋。鲁歌三寿理不诬，五星作赞后有苏，吾才不能奈此乎。